Хафез
Казват, срамно е да пиеш вино сам…

Превод от персийски (фарси): Йордан Милев, 1969

chitanka.info

Казват, срамно е да пиеш вино сам на този свят.

Аз на всички веселяци съм от днес другар и брат.

А се мъчат да развържат — мъдреци и звездобройци —

злия възел на съдбата… Но все няма резултат!

Кратки дни. Съдби презрени. И след миналото време

колко приказки се движат в постоянен кръговрат.

Чаша глинена с достойнство приеми и не забравяй:

глина стана Джам Велики, и Бахман, и Кей-Кубад.

А Кавус къде е? Тронът? С прах от старата им славаю

плаче вятърът в полето, в разрушения палат.

Где са на Ширин очите? Само алени лалета

никнат в кървавите сълзи, във сърцето на Фархад!

Само алени лалета взел сред топлите си длани —

пий в превратността жестока този винен аромат.

И до крайност в механата през нощта да се напием.

Нека песните ни дълго да огласят Харабат.

Станал бих и бих си тръгнал… Но за нищо не ме пуска

тази сладостна прохлада в ромона на Рокнабад.

Пей като Хафез! И вино пий под звуците на чанга!

Нека плачещите струни пак да те развеселят!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.